text: Muslinger har det godt – så fiskekvoten er fordoblet
  05 marts 2017 kl. 10.29
  Søndag åbner Landbrugs- og Fiskeristyrelsen for fiskeri efter blåmuslinger i Horsens Fjord.
  Bestanden har det godt, så kvoten er fordoblet i forhold til sidste år. Det betyder, at der i år kan fiskes efter 30.000 tons blåmuslinger i det såkaldte Natura 2000-område. Det dækker over Horsens Fjord, havet øst for og Endelave.
  Det vækker glæde hos Landbrugs- og Fiskeristyrelsen.
  Bjørn Wirlander, enhedschef, EU & Fiskeriregulering, Landbrugs- og Fiskeristyrelsen: "Det er meget positivt, at bestanden i Horsens Fjord har det så godt, at vi kan fordoble kvoten i år. "
  - Det er meget positivt, at bestanden i Horsens Fjord har det så godt, at vi kan fordoble kvoten i år. På den måde kan fiskeriet foregå der, hvor der er bedst mulighed for at hente muslinger af den rette kvalitet og størrelse op, siger enhedschef i EU & Fiskeriregulering hos Landbrugs- og Fiskeristyrelsen, Bjørn Wirlander, i en pressemeddelelse.
  Men mens der er glæde i Horsens, så er der igen i år lukket for fiskeri i Natura 2000-området ’Lillebælt’, da muslingebestanden her fortsat er for lille.
  - Jeg ved, at fordoblingen af kvoten i Horsens er særlig vigtig for fiskerne, når vi fortsat må holde Lillebælt lukket, indtil bestanden har bedret sig, slutter Bjørn Wilander.
  